Risiko hoër vir swanger vroue met Covid-19Foto bloot ter illustrasie. (Foto: Amr Taha/Unsplash) Swanger vroue wat so siek is dat hulle weens Covid-19 in die hospitaal opgeneem moet word, se risiko om te sterf is veel groter as dié wat Covid-19 onder lede het en nié swanger is nie. Dít gesê, blyk die koers waarteen mense tans weens Covid-19 in ŉ Suid-Afrikaanse hospitaal opgeneem word, uiters laag te wees. Altesame 535 410 mense is al in die hospitaal opgeneem sedert die aanvang van die pandemie, en 103 422 (ŉ vyfde) van hulle is oorlede. Slegs 4% van mense wat positief toets vir Covid-19 word tans in ŉ hospitaal behandel. Dit sluit egter dié in wat weens ander redes in die hospitaal opgeneem is en toe positief vir die virus getoets het. Epidemioloë aan die Universiteit Stellenbosch (US) en die University of Pittsburgh in die Amerikaanse deelstaat Pennsilvanië het Donderdag hul navorsing oor hierdie gevare in die joernaal Clinical Infectious Diseases gepubliseer. Die studie het gefokus op swanger vroue in die suide van Afrika. Die uitwerking wat Covid-19 op swangerskappe het, is al breedvoerig in lande met hoër inkomstevlakke, soos Amerika, bestudeer. Studies met soortgelyke steekproefgroottes in lae- en middelinkomstelande in ontwikkelende lande is egter nog nie voorheen onderneem nie. Die nuwe bevindinge bevestig dat swanger vroue ŉ groter risiko loop vir komplikasies en dood weens Covid-19, indien hulle in die hospitaal behandel moet word. “Ons bevindinge dui daarop dat swanger vroue wat in die hospitaal is met Covid-19 twee tot vyf keer meer geneig is om in die intensiewesorgeenheid te beland of selfs te sterf as Covid-19-pasiënte wat nie swanger is nie,” sê prof. Jean Nachega, hoofskrywer van die navorsing en medeprofessor van aansteeklike siektes, mikrobiologie en epidemiologie by die University of Pittsburgh. “As gevolg hiervan moet ons dringend swanger vroue in entstofprogramme teen Covid-19 in Afrika prioritiseer.” Die navorsing het gekyk na die gesondheidsuitkomste van meer as 1 300 vrouepasiënte van vrugbare ouderdom – swanger of nie – wat tussen Maart 2020 en Maart 2021 in een van ses Afrikalande in die hospitaal opgeneem is. Hierdie lande sluit in die Demokratiese Republiek van die Kongo, Ghana, Kenia, Nigerië, Suid-Afrika en Uganda. Navorsers het bevind dat die koers van opnames in die intensiewesorgeenheid weens Covid-19 en die gebruik van aanvullende suurstof minstens twee keer hoër is in swanger vroue. Die dodetal is boonop vyf keer hoër. Navorsing het egter nie gekyk na die waarskynlikheid dat swanger vroue wel weens Covid-19 in die hospitaal opgeneem sal word nie. “Swanger vroue wat in die laaste maande van swangerskap is, word erger deur Covid-19 en die daaropvolgende longontsteking aangetas as vroue wat vroeg in hul swangerskap Covid-19 opgedoen het. Dit is waarskynlik te wyte aan die uitwerking wat ŉ groeiende baba op die moeder se respiratoriese funksie het,” sê dr. Eduard Langenegger, verloskundespesialis by die Tygerberg-hospitaal in Kaapstad. Die Tygerberg-hospitaal het kort ná die aanvang van die pandemie ŉ toegewyde Covid-19-eenheid vir swanger vroue met komplikasies weens die koronavirus op die been gebring. “Byna ŉ derde van vroue wat met Covid-19 opgeneem is en later longontsteking ontwikkel het, se lewe was in gevaar en het respiratoriese ondersteuning en kritieke sorg nodig gehad. Baie het egter hieraan gesterf,” sê hy. “Covid-19 raak boonop ook die ongebore baba en hierdie babas is meer geneig om te vroeg gebore te word en ander komplikasies te ontwikkel. Wanneer die ma se toestand versleg, kan haar ongebore baba lae suurstofvlakke ontwikkel wat tot breinskade en die dood lei.” Hy sê huiwerigheid om die Covid-19-entstof te ontvang, veral onder swanger vroue, verkeerde inligting en waninligting wat die idee bevorder dat hierdie entstowwe newe-effekte soos onvrugbaarheid en potensiële fetale skade kan veroorsaak, het ŉ bydraende rol gespeel.